•Rakenduskavad ning järelevalve, hindamise ja aruandluse kord

•Selgitavad dokumendid

Euroopa Kohus on oma 8. juuli 2019. aasta kohtuotsuses ja hilisemas kohtupraktikas selgitanud, et kui liikmesriigid teavitavad komisjoni riiklikest ülevõtmismeetmetest, peavad nad esitama piisavalt selge ja täpse teabe ning määrama iga direktiivi sätte puhul kindlaks selle ülevõtmist tagava(d) siseriikliku(d) sätte(d).

•Ettepaneku sätete üksikasjalik selgitus

Selgitused on esitatud ainult nende nõukogu direktiivi sätete kohta, mida käesoleva ettepanekuga muuta kavatsetakse.

1. Selleks et lihtsustada liikuvate ELi kodanike juurdepääsu valimisteabele, on artiklis 12 sätestatud rangemad standardid valimisteabe edastamiseks liikuvatele ELi kodanikele. Ettepanekus nähakse liikmesriikidele ette nõue määrata asutused, kes ennetavalt teavitavad nende territooriumil elavaid liikuvaid ELi kodanikke sellest, millised tingimused ja üksikasjalised õigusnormid kehtivad Euroopa Parlamendi valimistel valija või kandidaadina registreerimise suhtes enne ja pärast nende registreerimist kas valimiste eesmärgil või direktiivis 2004/38/EÜ sätestatud eesmärgil. See võib hõlmata ka teabe andmist ja teavitusvahendite kasutamist, mis on kohandatud konkreetsetele valijarühmadele, näiteks noortele valijatele.

Selleks et suurendada liikuvate ELi kodanike teadlikkust ja arusaamist Euroopa Parlamendi valimistele registreerimise ja nendel osalemise menetlustest ja tavadest, on samas artiklis sätestatud liikmesriikide määratud asutuste kohustus edastada valijate või kandidaatidena registreeritud liikuvatele ELi kodanikele konkreetset ja kohandatud teavet järgmise kohta:

a) registreerimise staatus;

b) valimiste kuupäev ning kuidas ja kus hääletada;

c) asjakohased õigusnormid valijate ja kandidaatide õiguste ja kohustuste kohta, kaasa arvatud keelud ja vastuolud ning valimiseeskirjade rikkumise korral kohaldatavad sanktsioonid;

d) võimalused, kuidas saada täiendavat teavet valimiste korralduse, kaasa arvatud kandidaatide nimekirja kohta.

Määruse (EL) 2018/1724 kohaselt peavad liikmesriigid tagama, et kasutajatel on oma riigi veebilehtedel lihtne juurdepääs kasutajasõbralikule, täpsele, ajakohastatud ja piisavalt põhjalikule teabele Euroopa Parlamendi valimistel osalemise kohta. Liikmesriigid kasutavad erinevaid teavitusvahendeid ja -kanaleid. Seepärast nähakse algatusega järjepidevuse tagamiseks ette, et määruses (EL) 2018/1724 sätestatud kvaliteedinõudeid laiendatakse vastavalt ka ametlikule valimisteabele, mida liikmesriigid edastavad otse ja individuaalselt liikuvatele ELi kodanikele.

Selleks et suurendada teabe kättesaadavust ja tõsta selle taset, peavad liikmesriigid kasutama elukohaliikmesriigi ametlikku keelt ja üht ELi ametlikku keelt, mis on üldjoontes arusaadav võimalikult suurele arvule selle riigi territooriumil elavatele ELi kodanikele. Liikmesriigid võivad kasutada ka portaali „Teie Euroopa“. Koos kontaktandmetega, mis lisatakse muudatusettepanekute kohaselt andmetele, mida liikuvad ELi kodanikud peavad valija ja kandidaadina registreerumiseks esitama, võimaldab see liikmesriikidel kasutada teabe otseseks edastamiseks elektroonilisi kanaleid. Valimistel kaasava osalemise tagamiseks nähakse algatusega ette ka puuetega inimestele ja eakatele antava teabe suhtes kohaldatavad ligipääsetavusnõuded, kasutades inspiratsiooniallikana ÜRO puuetega inimeste õiguste komitee üldisi märkusi ÜRO puuetega inimeste õiguste konventsiooni artikli 21 kohta.

2. Selleks et vähendada liikuvate ELi kodanike ees seisvaid haldustõkkeid, kehtestatakse ettepanekuga (artiklid 9 ja 10) I ja II lisas esitatud ametlike avalduste standardvormid, mille liikuvad ELi kodanikud peavad valija ja kandidaadina registreerumiseks esitama. Selleks et hõlbustada liikuva ELi kodaniku isiku tuvastamist, täiendatakse praeguseid andmeid kooskõlas isikuandmete kaitse üldmääruse artikli 5 lõike 1 punktis d sätestatud õigsuse põhimõttega päritoluliikmesriigi välja antud isikukoodiga (kui see on asjakohane) või päritoluliikmesriigi välja antud isikut tõendava dokumendi või reisidokumendi liigi ja seerianumbriga. Vormid sisaldavad ka kontaktandmeid, mis võimaldavad liikmesriikidel oma teavitamiskohustust täita. Kuna direktiivide lisad avaldatakse Euroopa Liidu Teatajas, on need kõigis ELi ametlikes keeltes kättesaadavad nii kodanikele kui ka liikmesriikide ametiasutustele.

3. Artikli 13 muudatuste eesmärk on ühtlustada praegu kasutatavat süsteemi, millega vahetatakse teavet liikuvate ELi kodanike valimisõiguse kohta. Selleks võetavad meetmed hõlmavad III lisas sätestatud ainulaadse andmestiku loomist, mis sisaldab lisaks praegu vahetatavatele andmetele ka päritoluliikmesriigi väljastatud isikukoodi (kui see on asjakohane) või isikut tõendava dokumendi või reisidokumendi liiki ja registreerimiskuupäeva. Lisaks viidatakse muudatustes sõnaselgelt elektroonilistele vahenditele, mida komisjon liikmesriikidele andmevahetuse turvalisuse toetamiseks pakub. Sama artikliga piiratakse liikuvate ELi kodanike kandmist vastuvõtva liikmesriigi valijate registrisse ja kandidaatide nimekirja ainult Euroopa Parlamendi valimistega, millega hoitakse ära nende kustutamine muude valimistega seotud valijate registrist või kandidaatide nimekirjast. Komisjonile antakse õigus võtta kooskõlas artiklis 19 osutatud kontrollimenetlusega vastu rakendusakte, et määrata kindlaks turvalise vahendi toimimisega seotud vastutus ja kohustused.

4. Artikliga 17 kehtestatakse liikmesriikide kohustus teha rakendamise üle korrapärast järelevalvet ja selle kohta aru anda. Aruanded peavad sisaldama asjakohaseid statistilisi andmeid liikuvate ELi kodanike osalemise kohta Euroopa Parlamendi valimistel kas valijate või kandidaatidena. Selleks et direktiiviga ette nähtud meetmete rakendamist paremini hinnata, peaksid liikmesriigid parandama andmete kogumist valija ja kandidaadina registreeritud liikuvate ELi kodanike arvu kohta, kui see on asjakohane, ning hääletanud liikuvate ELi kodanike arvu kohta. Artikliga 18 nähakse ette direktiivi kohaldamise hindamine kahe aasta jooksul pärast Euroopa Parlamendi 2029. aasta valimisi.

5. Artiklitega 9, 10 ja 13 antakse komisjonile õigus võtta vastu delegeeritud õigusakte, millega tagatakse, et ametlike avalduste vormid, mille liikuvad ELi kodanikud valija või kandidaadina registreerumisel esitavad, ja liikmesriikide vahel vahetatav andmestik sisaldavad jätkuvalt asjakohast teavet. Artiklis 20 on sätestatud delegeerimise tingimused kooskõlas ELi toimimise lepingu artikliga 290.

6. Kooskõlas diskrimineerimiskeelu põhimõttega sisaldab artikkel 14 nõuet, et liikmesriigid peavad tagama liikuvatele ELi kodanikele juurdepääsu samadele eelhääletamise, posti teel hääletamise, elektroonilise ja interneti teel hääletamise viisidele, mis on Euroopa Parlamendi valimistel kättesaadavad nende kodanikele.

7. Ettepanekuga jäetakse artikli 9 lõikest 4 välja sõna „automaatselt“ kooskõlas isikuandmete kaitse üldmääruse sätetega, mis käsitlevad automatiseeritud otsuste tegemise piiranguid. Lisaks peavad liikmesriigid selleks, et tagada liikuvatele ELi kodanikele oma kodanikega võrdne juurdepääs teabele, teavitama liikuvaid ELi kodanikke nende eemaldamisest valijate registrist, kui selline kohustus on kehtestatud kodanike puhul.